ทิพยประกันชีวิตแรงดี แบงก์ออมสินหนุนโต
กลุ่มทิพยเผยปีนี้ธุรกิจประกันชีวิตโตสูงกว่าอุตสาหกรรม ได้ประกันสินเชื่อแบงก์ออมสินหนุนส่ง ส่วนประกันวินาศภัยปีนี้ติดลบ 5-6% เหตุแข่งตัดราคา
23 พ.ย. 2559

กลุ่มทิพยเผยปีนี้ธุรกิจประกันชีวิตโตสูงกว่าอุตสาหกรรม ได้ประกันสินเชื่อแบงก์ออมสินหนุนส่ง ส่วนประกันวินาศภัยปีนี้ติดลบ 5-6% เหตุแข่งตัดราคา
นายนพพร บุญลาโภ กรรมการผู้จัดการใหญ่ บริษัท ทิพยประกันชีวิต เปิดเผยว่า ปีนี้บริษัทจะมีเบี้ยประกันรับรวมเติบโตสวนทางอุตสาหกรรม โดยใน 9 เดือนแรกมีเบี้ยรับรวม 4,325 ล้านบาท เพิ่มขึ้น 26.5% ซึ่งเป็นผลมาจากเบี้ยปีแรกที่เติบโตมากจากการขยายตัวของประกันสินเชื่อบ้าน (เอ็มอาร์ทีเอ) ขายผ่านช่องทางธนาคารออมสิน โดยปัจจุบันมีลูกค้าสินเชื่อออมสินมีความคุ้มครองเอ็มอาร์ทีเอเพิ่มขึ้นเป็น 60% จากเดิม 30%
นอกจากนี้ ในช่วงที่เหลือปีนี้บริษัทยังเน้นขยายตลาดประกันคุ้มครองชีวิตและบำนาญ รองรับเทศกาลภาษีปลายปีนี้ จึงมั่นใจว่าสิ้นปีนี้จะมีเบี้ยประกันภัยรับรวมได้ตามเป้าหมาย 6,000 ล้านบาท เติบโต 15%
นายสมพร สืบถวิลกุล กรรมการผู้จัดการใหญ่ บริษัท ทิพยประกันภัย กล่าวว่า ปีนี้ธุรกิจของบริษัทจะติดลบประมาณ 5-6% เป็นการติดลบครั้งแรก เนื่องจากมีการแข่งขันด้านราคาสูง รวมทั้งโครงการขนาดใหญ่ของภาครัฐ และเอกชนมีการก่อสร้างล่าช้า ทำให้เบี้ยรับรวมลดลงเหลือ 2.2 หมื่นล้านบาท จากเป้าหมาย 2.3 หมื่นล้านบาท อย่างไรก็ตามคาดว่าในปี 2560 ธุรกิจจะกลับมาเติบโตได้ 5-6% เพราะการกระตุ้นทางเศรษฐกิจของภาครัฐ 
ทั้งนี้ บริษัท ทิพยประกันภัย บริษัท ทิพยประกันชีวิต ธนาคารออมสิน สายการบินนกแอร์ และบีบี คลินิก ได้ร่วมกันทำโครงการ “เปลี่ยนชีวิต พิชิตโรค” เพื่อตามรอยเบื้องพระยุคลบาท โครงการพระราชดำริด้านการแพทย์และสาธารณสุขไทย